b'\n_START_ARTICLE_\nAnsambel Petra Finka\n_START_SECTION_\nZasedba\n_START_PARAGRAPH_\nAnsambel se imenuje po harmonikarju Petru Finku. Ustanovno zasedbo so ob njem sestavljali \xc5\xa1e kitarist Slavko Bo\xc5\xbei\xc4\x8d, basist Marjan Turk in pevka Mojca Pavli\xc4\x8d. V letu dni sta se zamenjala basist in pevka, ansamblu sta se pridru\xc5\xbeila Zdravko Bla\xc5\xbei\xc4\x8d in Jo\xc5\xbeica Mavsar. Pozneje so se v ansamblu kot basisti zvrstili \xc5\xa1e \xc5\xbdeljko Mev\xc5\xbeelj, Slavko Jereb in Imre \xc4\x8caki. Trenutni basist ansambla je Simon Kova\xc4\x8di\xc4\x8d. Za Bo\xc5\xbei\xc4\x8dem je kitaro igral Simon Poto\xc4\x8dar, sedanji kitarist pa je Jaka Janc. Mavsarjevo je kot pevka nadomestila Ur\xc5\xa1ka Klobu\xc4\x8dar, kot pevec pa se je pridru\xc5\xbeil \xc5\xa1e Denis Zupan.\n_START_SECTION_\nDelovanje\n_START_PARAGRAPH_\nAnsambel je leta 1992 ustanovil harmonikar Peter Fink, po katerem se zasedba tudi imenuje. Leto pred tem je kot solist na diatoni\xc4\x8dni harmoniki posnel kaseto z desetimi lastnimi in\xc5\xa1trumentalnimi skladbami. Prvi\xc4\x8d se je skupina predstavila na predizboru za Festival Ptuj, na katerega so se uspe\xc5\xa1no uvrstili, tam pa osvojili celo zlato Orfejevo zna\xc4\x8dko in prejeli nagrado za najbolj\xc5\xa1ega debitanta festivala. Predstavili so se s skladbo Ponosni smo nate. Kmalu zatem so posneli \xc5\xa1e prvi spot za nacionalno televiziji._NEWLINE_Po za\xc4\x8detnem uspehu so hitro prevetrili zasedbo, saj se je basist Marjan Turk vrnil v \xc5\xa0vico. Zamenjal ga je basist Ansambla Slavka Pluta, ki je v tistem \xc4\x8dasu zaklju\xc4\x8dil z delovanjem, Zdravko Bla\xc5\xbei\xc4\x8d. Leto dni pozneje je od\xc5\xa1la \xc5\xa1e pevka Mojca Pavli\xc4\x8d, ki se je posvetila solo karieri. Namesto nje je od tedaj v zasedbi prepevala Jo\xc5\xbeica Mavsar, ki je z Bla\xc5\xbei\xc4\x8dem sodelovala v Plutovem ansamblu._NEWLINE_Po posnetih prvih dveh albumih so se posve\xc4\x8dali nastopom na festivalu Slovenska polka in val\xc4\x8dek. Leta 1998 so njihovo skladbo Soncu sem zaprla vrata \xc5\xbee proglasili za zmagovalno, vendar so pozneje javili, da je \xc5\xa1lo za pomoto. Kljub temu je skladba postala zelo poznana in priljubljena pri poslu\xc5\xa1alcih. Leto dni pozneje so zares slavili na festivalu s pesmijo Rada bi \xc5\xa1e plesala. Po tej zmagovalni pesmi so poimenovali nov album, ki je bil leta 2000 nominiran za zlatega petelina. Leta 2002 so posneli tudi pet zabavnih skladb. Tudi po menjavi zasedbe so snemali nove skladbe, s katerimi so se uspe\xc5\xa1no predstavili tudi na Slovenski polki in val\xc4\x8dku. Polko Zapeljiva soseda so s pomo\xc4\x8djo DJ Svizca predstavili tudi v remix verziji._NEWLINE_Leta 2008 je pevka Ur\xc5\xa1ka Klobu\xc4\x8dar, ki je pred tem uspe\xc5\xa1no zamenjala Jo\xc5\xbeico Mavsar, postala najbolj\xc5\xa1a pevka narodnozabavne glasbe po izboru poslu\xc5\xa1alcev. Naslednje leto je po odhodu Slavka Jereba, ki je prepeval v ansamblu, zasedbo dopolnil Denis Zupan, ki je pred tem deloval v Ansamblu Ceglar.'